‘હું સલાહ તો આપીશ પણ વિભો માનશે કે નહીં એની કોઈ ગેરંટી નથી...’ હરિવલ્લભદાસે હસીને કહ્યું, ‘બજારમાં અને કુટુંબમાં પીઠ પાછળ બધા મને સરમુખ્ત્યાર કે હિટલર કહે છે એ મને ખબર છે. મારા એ ગુણનો વારસો વિભાકરમાં પૂરેપૂરો ઊતર્યો છે. પોતાની જીદ સાચી હોય તે ખોટી, એ પોતાનું ધાર્યું જ કરે છે...’ બાપ તરીકે એમના અવાજમાં પીડા ભળી. ‘તમે બધા ઘર વસાવીને બાળકો સાથે જલસાથી જીવો છો અને આ ઉઁમરે પણ એ હજુ એકલો જ છે! એ વખતે તો અપ્સરા જેવી અનેક કન્યાઓ એની સાથે લગ્ન કરવા તૈયાર હતી. કંઈક કન્યાઓના બાપ મને કરગરતા હતા. પણ વિભાએ તો ભીષ્મપ્રતિજ્ઞા કરી હતી. મેં અને મંજુએ હાથ જોડીને દીકરાને મનાવવા મથામણ કરેલી પણ એ ના પીગળ્યો...’